b'\n_START_ARTICLE_\nEkolo\xc5\xa1ka toleranca\n_START_PARAGRAPH_\nEkolo\xc5\xa1ka toleranca je sposobnost organizma, da v dolo\xc4\x8denih mejah prena\xc5\xa1a spremembe abiotskih dejavnikov okolja, npr. vlage, toplote, jakosti svetlobe. Vsak organizem lahko \xc5\xbeivi in se razmno\xc5\xbeuje samo ob dolo\xc4\x8denih abiotskih dejavnikih okolja. Premajhna ali prevelika koli\xc4\x8dina enega od dejavnikov zavira razvoj organizma.Najprimernej\xc5\xa1e zanj je okolje, v katerem so vrednosti vseh dejavnikov kar najbolj\xc5\xa1e, torej ekolo\xc5\xa1ki optimum. Za organizem najni\xc5\xbeja \xc5\xa1e dopustna vrednost dolo\xc4\x8denega dejavnika, njegova spodnja mejna vrednost, je ekolo\xc5\xa1ki minimum, imenujemo pa jo tudi spodnja kriti\xc4\x8dna to\xc4\x8dka. Najvi\xc5\xa1ja vrednost dolo\xc4\x8denega dejavnika je ekolo\xc5\xa1ki maksimum, torej zgornja kriti\xc4\x8dna to\xc4\x8dka. Obmo\xc4\x8dje med tema dvema to\xc4\x8dkama je obmo\xc4\x8dje ekolo\xc5\xa1ke tolerance( ekolo\xc5\xa1ka amplituda, obseg ekolo\xc5\xa1ke tolerance). Ob kriti\xc4\x8dnih to\xc4\x8dkah so pesimalni pasovi, v katerih je aktivnost organizma zelo zmanj\xc5\xa1ana.\n_START_SECTION_\nMeje ekolo\xc5\xa1ke tolerance\n_START_PARAGRAPH_\nEkolo\xc5\xa1ka toleranca organizmov na dolo\xc4\x8den dejavnik se glede na druge dejavnike okolja lahko spreminja. Organizem ima lahko ozke meje ekolo\xc5\xa1ke tolerance glede na dolo\xc4\x8den dejavnik ali ve\xc4\x8d dejavnikov, \xc5\xa1iroke pa glede na druge dejavnike.'